《十二月十七日归故园酌红梅花下》
宋代·舒岳祥

今年剩有冬一月，今冬先得半月春。
留春借冬皆乐事，但苦世上无閒人。
平皋梅花如雪浪，夜色晨光迷滉漾。
就中红香清且妍，风流故在海棠上，
昨夜月天不寒，梦中走马来花前。
旧时都下千金买，翻弃草莽不值钱。
性情贵远初厌近，久不见之端可怜。
今朝起拣白髭须，未能免俗为花娱。
小车駊騀溪石滑，一竿挂酒悬长鱼。
无人对饮花为伴，小奴亦解吹长管。
花应怜我老而狂，起舞踏影月凌乱。

作者简介：（1236—?）台州宁海人，字舜侯，一字景薛。理宗宝祐四年进士。仕终承直郎。尝以文见吴子良，子良称其异禀灵识，如汉之贾谊。后以文学名。宋亡不仕，避地奉化，与戴表元友善，表元之学，得力于岳祥为多。尝读书于阆风台，人称阆风先生。著述统名《阆风集》。